Document ID: 31991R3901

KOMISSION ASETUS (ETY) N:o 3901/91,
annettu 18 päivänä joulukuuta 1991,
erityisviinien kuvausta ja esittelyä koskevista tietyistä yksityiskohtaisista soveltamissäännöistä
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon viinikaupan yhteisestä järjestämisestä 16 päivänä maaliskuuta 1987 annetun neuvoston asetuksen (ETY) 822/87(1), sellaisena kuin se on viimeksi muutettuna asetuksella (ETY) N:o 1734/91(2), ja erityisesti sen 72 artiklan 5 kohdan,
sekä katsoo, että
neuvoston asetuksessa (ETY) N:o 3895/91(3) säädetään, että alkoholipitoisuus on merkittävä väkevien viinien, helmeilevien viinien ja hiilihapotettujen helmeilevien viinien päällysmerkintöihin ja että näitä viinejä sisältävien pullojen sulkimia ei voida enää päällystää lyijystä valmistetulla kapselilla tai foliolla 1 päivästä tammikuuta 1993 lukien; olisi laadittava yksityiskohtaiset soveltamissäännöt erityisesti viinien, rypälemehujen ja kuohuviinien kuvauksesta jo annettujen sääntöjen mukaisesti,
tämän asetuksen säännösten on korvattava yksityiskohtaisista määräyksistä alkoholipitoisuuden osoittamiseksi erityisviinien etiketöinnissä 15 päivänä huhtikuuta 1987 annetun komission asetuksen (ETY) N:o 1069/87(4) säännökset; nämä viimeksi mainitut säännökset on kumottava, ja
tässä asetuksessa säädetyt toimenpiteet ovat viinien hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
1 Väkevien viinien, helmeilevien viinien ja hiilihapotettujen helmeilevien viinien todellinen alkoholipitoisuus tilavuusprosentteina merkitään päällysmerkintöihin tilavuuden prosenttiyksikköinä tai puolikkaina prosenttiyksikköinä.
Merkitty todellinen alkoholipitoisuus tilavuusprosentteina ei saa ylittää eikä alittaa 0,8 tilavuusprosentilla määrityksessä annettua pitoisuutta.
2 Todellista alkoholipitoisuutta tilavuusprosentteina vastaavaa lukua seuraa tunnus "til-%", ja sitä voivat edeltää ilmaisut "todellinen alkoholipitoisuus" tai "todellinen alkoholi" tai lyhenne "alk.". Se merkitään päällysmerkintöihin kirjasimilla, joiden korkeus on vähintään kolme millimetriä.
2 artikla
Väkevät viinit, helmeilevät viinit ja hiilihapotetut helmeilevät viinit, jotka:
a) on pantu ennen 1 päivää toukokuuta 1988 nimellistilavuudeltaan enintään 60 litran säiliöihin ja varustettu päällysmerkinnöillä,
- joiden todellisen alkoholipitoisuuden tilavuusprosentteina merkitsemistapa ei ole 1 artiklan vaan jäsenvaltion ennen tätä päivää voimassa olleiden säännösten mukainen
tai
- jotka eivät sisällä merkintää todellisesta alkoholipitoisuudesta, jos sitä ei vaadita jäsenvaltioiden ennen tuota päivää voimassa olleissa säännöksissä,
tai
b) on pullotettu ja päällystetty lyijystä valmistetulla kapselilla tai foliolla ennen 1 päivää tammikuuta 1993,
voidaan pitää hallussa myyntiä varten, laskea liikkeeseen ja viedä varastojen loppumiseen asti.
3 artikla
Kumotaan asetus (ETY) N:o 1069/87.
4 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 18 päivänä joulukuuta 1991.

Labels: 3
17